สอศ. จัดทีม Bike Service ในการดูแลจักรยานให้แก่ประชาชนที่จะเข้าร่วมกิจกรรมกิจกรรมปั่นจักรยาน Bike อุ่นไอรัก ในวันที่ 9 ธ.ค.นี้
นายสุเทพ ชิตยวงษ์ เลขาธิการคณะกรรมการการอาชีวศึกษา กล่าวว่า ในโอกาสที่สมเด็จพระเจ้าอยู่หัว พระราชทานพระราชานุญาตให้จัดงานอุ่นไอรัก คลายความหนาว สายน้ำแห่งรัตนโกสินทร์ ระหว่างวันที่ 9 ธันวาคม 2561 – 19 มกราคม 2562 ณ พระลานพระราชวังดุสิต และสนามเสือป่า และกิจกรรมปั่นจักรยาน Bike อุ่นไอรัก โดยจะทรงจักรยานนำขบวนเส้นทาง พระลานพระราชวังดุสิต – สวนสุขภาพลัดโพธิ์ อำเภอพระประแดง จังหวัดสมุทรปราการ ระยะทางไปกลับ 39 กิโลเมตร นั้น 


สำนักงานคณะกรรมการการอาชีวศึกษา (สอศ.) ได้จัดตั้งศูนย์ซ่อมบำรุงจักรยานในกิจกรรม Bike อุ่นไอรัก  จำนวน9 โซน 17 จุด 55 ศูนย์  ประกอบด้วย จุด สนามม้านางเลิ้ง สะพานมัฆวานรังสรรค์ ลานคนเมือง อนุสาวรีย์ประชาธิปไตย สนามหลวง แยกหน่วยบัญชาการรักษาดินแดน มหาวิทยาลัยราชภัฏบ้านสมเด็จ สนามสุภาลัยลอฟท์(ประชาธิปกวงเวียนใหญ่) แยกตากสิน(สถานีรถไฟฟ้า BTS วงเวียนใหญ่) โรงพยาบาลสมเด็จพระปิ่นเกล้า (CP1) บิ๊กซี ดาวคะนอง โรงพยาบาลบางปะกอกคลินิก ทางด่วนสุขสวัสดิ์ พระประแดงอาเขต อาคารกิฟฟารีน พระประแดง บริษัทศุภนาวา อ.พระประแดง สวนสุขภาพลัดโพธิ์ (CP 2)  และ ปั๊มน้ำมันซัสโก้ และปั๊มคาลเท็กซ์ แก้มลิง โดยมีนักศึกษา และอาจารย์ กว่า 600 คน จากวิทยาลัยในสังกัด สอศ.และ วิทยาลัยเอกชน รวม 14 แห่ง สำหรับให้บริการผู้ปั่นจักรยานตลอดเส้นทาง 


ทั้งนี้ในศูนย์ดังกล่าว จะมีการให้บริการ Bike Service ในการดูแลระบบล้อยางระบบโซ่ ระบบเกียร์ และการแนะนำการขี่จักรยานอย่างถูกวิธีให้กับประชาชนทั้งนี้หากเป็นการซ่อมพื้นฐานเช่นการเปลี่ยนยางหรือดูแลระบบโซ่จะไม่คิดค่าบริการแต่อย่างใด โดยจะเปิดให้บริการในวันที่ 9 ธ.ค.นี้ ตั้งแต่เวลา 07.00 น. ไปจนกว่ากิจกรรมจะแล้วเสร็จ




เลขาธิการคณะกรรมการการอาชีวศึกษา กล่าวอีกว่า ที่ผ่านมาสำนักงานคณะกรรมการการอาชีวศึกษาได้เชิญ ผู้เชี่ยวชาญมาให้คำแนะนำแก่ทีมผู้ปฏิบัติงานซ่อมบำรุงจักรยานทั้งในด้านทฤษฎีและภาคปฏิบัติซึ่งจนถึงขณะนี้ทีม ผู้ปฏิบัติงานมีความพร้อมอย่างเต็มที่แล้ว